Íbúar í borginni Zhaporozhy í austurhluta í Úkraínu búa sig nú undir að taka á móti flóttafólki frá hafnarborginni Maríópól. Áætlað er að um 200 þúsund flóttamenn séu væntanlegir til Zhaporozhy. Íslendingur sem býr í borginni hefur tekið þátt í undirbúningnum.
Það er allavega talað að um 200 þúsund manns þurfi að koma sér í burtu vestan úr Maríópól.
Segir Karl Þormóðsson sem býr í Zhaparozhy ásamt úkraínskri eiginkonu sinni. Þegar innrás Rússa í Úkraínu hófst tóku hjónin ákvörðun um að fara ekki úr landi. Hann segir einna öruggast í Zarparozhy. Þau hjónin hafi getað verið öðrum til hjálpar og tekið þátt í að undirbúa komu flóttamanna til borgarinnar.
Það hefur fyrst og fremst beinst að því að gera húsnæði tilbúið til að taka á móti öllu þessu fólki og því sem til þarf í sambandi við það. Koma upp bráðabirgðaaðstöðu, dýnum og öllu þessu sem fylgir þessu.
Hann segir fáa hafa yfirgefið borgina. Það taki langan tíma að komast yfir til Póllands og fólk vilji frekar vera um kyrrt heima í stað þess að fara út í óvissuna.
Hafa margir yfirgefið borgina? Ekki svo að ég viti til. Það eru um 1200 km til Póllands til dæmis.
Eins og staðan er núna þá er þetta öruggasti staðurinn fyrir fólk hér að vera. Að vera bara heima við.

Búist er við að um 200 þúsund flóttamenn frá úkraínsku hafnarborginni Maríópól muni leita skjóls í borginni Zhaporozhy. Íbúar þar búa sig undir að taka á móti þeim, meðal þeirra er Karl Þormóðsson.